CELEX: 32021D0839
Language: el
Date: 2021-05-20 00:00:00
Title: Απόφαση (ΕΕ) 2021/839 του Συμβουλίου της 20ής Μαΐου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Περιφερειακής Διοικούσας Επιτροπής της Κοινότητας Μεταφορών όσον αφορά ορισμένα διοικητικά θέματα και θέματα προσωπικού της Κοινότητας Μεταφορών

26.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 185/27
               
            
         ΑΠΟΦΑΣΗ (ΕΕ) 2021/839 ΤΟΥ ΣΥΜΒΟΥΛΙΟΥ
         της 20ής Μαΐου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Περιφερειακής Διοικούσας Επιτροπής της Κοινότητας Μεταφορών όσον αφορά ορισμένα διοικητικά θέματα και θέματα προσωπικού της Κοινότητας Μεταφορών
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Συνθήκη για την ίδρυση Κοινότητας Μεταφορών («ΣΚΜ») εγκρίθηκε εξ ονόματος της Ένωσης στις 4 Μαρτίου 2019 με την απόφαση (ΕΕ) 2019/392 του Συμβουλίου (1) και άρχισε να ισχύει την 1η Μαΐου 2019.
                  
               
                     (2)
                  
                  
                     Η Περιφερειακή Διοικούσα Επιτροπή συστάθηκε από την ΣΚΜ για τη διαχείριση και την ομαλή εφαρμογή της ΣΚΜ. Κατ’ απαίτηση της ΣΚΜ, η Περιφερειακή Διοικούσα Επιτροπή θεσπίζει κανόνες για τις συνθήκες εργασίας του προσωπικού της Μόνιμης Γραμματείας της Κοινότητας Μεταφορών και εγκρίνει απόφαση που εξειδικεύει τη διαδικασία εκτέλεσης του προϋπολογισμού.
                  
               
                     (3)
                  
                  
                     Η Περιφερειακή Διοικούσα Επιτροπή πρόκειται σύντομα να εκδώσει αποφάσεις σχετικά με την επιστροφή των εξόδων στα οποία υποβάλλονται άτομα εκτός της Μόνιμης Γραμματείας της Κοινότητας Μεταφορών, τα οποία καλούνται να συμμετάσχουν σε συνεδριάσεις της Κοινότητας Μεταφορών, σχετικά με την επιστροφή των εξόδων ταξιδίου και μετεγκατάστασης των μελών του προσωπικού της Μόνιμης Γραμματείας της Κοινότητας Μεταφορών κατά την ανάληψη καθηκόντων και τη λήξη των καθηκόντων τους, και σχετικά με τη συνεισφορά της Κοινότητας Μεταφορών στην ασφάλιση υγείας, ανεργίας, σύνταξης και αναπηρίας των μελών του προσωπικού της Μόνιμης Γραμματείας της Κοινότητας Μεταφορών.
                  
               
                     (4)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Περιφερειακής Διοικούσας Επιτροπής, δεδομένου ότι οι εν λόγω αποφάσεις είναι αναγκαίες για την εύρυθμη λειτουργία της Μόνιμης Γραμματείας της Κοινότητας Μεταφορών και θα είναι δεσμευτικές για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Περιφερειακής Διοικούσας Επιτροπής που έχει συσταθεί δυνάμει της Συνθήκης για την ίδρυση Κοινότητας Μεταφορών όσον αφορά τους κανόνες για τα ακόλουθα θέματα βασίζεται στα αντίστοιχα σχέδια αποφάσεων της Περιφερειακής Διοικούσας Επιτροπής (2):
               
                           α)
                        
                        
                           την επιστροφή των εξόδων στα οποία υποβάλλονται άτομα εκτός της Μόνιμης Γραμματείας της Κοινότητας Μεταφορών, τα οποία καλούνται να συμμετάσχουν σε συνεδριάσεις της Κοινότητας Μεταφορών·
                        
                     
                           β)
                        
                        
                           την επιστροφή των εξόδων ταξιδίου και μετεγκατάστασης των μελών του προσωπικού της Μόνιμης Γραμματείας της Κοινότητας Μεταφορών κατά την ανάληψη καθηκόντων και τη λήξη των καθηκόντων τους· και
                        
                     
                           γ)
                        
                        
                           τη συνεισφορά της Κοινότητας Μεταφορών στην ασφάλιση υγείας, ανεργίας, σύνταξης και αναπηρίας των μελών του προσωπικού της Μόνιμης Γραμματείας της Κοινότητας Μεταφορών.
                        
                     
            
               2.   Οι εκπρόσωποι της Ένωσης στο πλαίσιο της Περιφερειακής Διοικούσας Επιτροπής μπορούν να συμφωνήσουν σε ελάσσονες αλλαγές στα σχέδια αποφάσεων που αναφέρονται στην παράγραφο 1 χωρίς περαιτέρω απόφαση του Συμβουλίου.
            
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 20 Μαΐου 2021.
            
               
                  Για το Συμβούλιο
               
               
                  Ο Πρόεδρος
               
               A. SANTOS SILVA
            
         
         
            (1)  Απόφαση (ΕΕ) 2019/392 του Συμβουλίου, της 4ης Μαρτίου 2019, σχετικά με τη σύναψη, εξ ονόματος της Ευρωπαϊκής Ένωσης, της Συνθήκης για την ίδρυση Κοινότητας Μεταφορών (ΕΕ L 71 της 13.3.2019, σ. 1).
         
            (2)  Βλέπε έγγραφο ST 8040/21 στον διαδικτυακό τόπο http://register.consilium.europa.eu.